На основу члана 43. Покрајинске скупштинске одлуке о покрајинској управи ("Службени лист АПВ", број 37/2014) и члана 10. Покрајинске скупштинске одлуке о буџету Аутономне покрајине Војводине за 2015. годину ("Службени лист АПВ", број 53/2014), Покрајински секретаријат за привреду, запошљавање и равноправност полова, р а с п и с у ј е

**К О Н К У Р С**  
**ЗА ДОДЕЛУ БЕСПОВРАТНИХ СРЕДСТАВА УДРУЖЕЊИМА ГРАЂАНА СА ТЕРИТОРИЈЕ АП ВОЈВОДИНЕ ЗА ПОДРШКУ ПРОГРАМИМА И АКТИВНОСТИМА СА ЦИЉЕМ УНАПРЕЂЕЊА ПОЛОЖАЈА ЖЕНА У РУРАЛНИМ СРЕДИНАМА**  
**БРОЈ: 133-401-397/2015-05**

Покрајински секретаријат за привреду, запошљавање и равноправност полова, додељује бесповратна средства у укупном износу од 4.000.000,00 динара (словима:четиримилионадинара), обезбеђена Покрајинском скупштинском одлуком о буџету Аутономне покрајине Војводине за 2015. годину, Програм 1001 – Унапређење и заштита људских и мањинских права и слобода, програмска активност 1008 – Афирмација родне равноправности, економска класификациа 4819 – дотације осталим непрофитним институцијама, из извора финансирања 01 00 Приходи из буџета, ради реализације пројеката намењених унапређењу положаја жена у АП Војводини.

ЦИЉЕВИ ФИНАНСИРАЊА:

- подстицање активности и програма којима се афирмише женски стваралачки потенцијал,  
- подршка програмима којима се подстиче ангажман жена у локалној заједници кроз едукативне, културне, хуманитарне и друштвено корисне активности,  
- организација едукација у области традиционалне и органске пољопривреде,  
- подршка програмима економског оснаживања жена, подстицање стваралаштва и овладавања знањима и вештинама у области пружања услуга у етно и агро туризму.

УСЛОВИ КОНКУРСА:

1. Право учешћа на Конкурсу имају удружења грађана са територије АП Војводине.  
2. Подносилац може аплицирати само са једним пројектом, а висина тражених средстава не може бити већа од 200.000,00 (словима: двестохиљададинара).  
3. Удружења грађана са територије АП Војводине, која нису испунила раније уговорену обавезу а уговорена обавеза је истекла, према Покрајинском секретаријату за привреду, запошљавање и равноправност полова, изузети су од права на доделу средстава.

Пријаве на Конкурс подносе се на конкурсним обрасцима, који се могу преузети са сајта www.spriv.vojvodina.gov.rs, и са припадајућом документацијом, достављају у затвореној коверти на адресу: Покрајински секретаријат за привреду, запошљавање и равноправност полова, 21000 Нови Сад, Булевар Михајла Пупина број 16, са назнаком на лицу коверте: ''Не отварати - пријава на Конкурс са циљем унапређења положаја жена у руралним срединама", поштом или лично преко писарнице покрајинских органа.

Подносилац пријаве доставља следећу документацију: решење о регистрацији подносиоца пријаве, фотокопију решења о ПИБ-у, попуњен конкурсни образац уз опис пројекта и активности, буџет пројекта.

**Конкурс је отворен до утрошка средстава, а најкасније до 30. jуна 2015.**

Неблаговремене и некомплетне пријаве неће се разматрати.

Одлука о додели средстава по истеку Конкурса објавиће се на сајту Секретаријата, након чега се подносилац захтева позива да потпише уговор и преда Секретаријату две бланко соло менице регистроване у својој пословној банци, на име гаранције уредног извршавања обавеза. Уколико се подносилац пројекта не одазове позиву за потписивање уговора у року од 15 дана од дана обавештења да му је пројекат одобрен, сматраће се да је одустао од реализације пројекта.

Информације у вези са Конкурсом могу се добити у Секретаријату на телефон 021/487-4609.